**תיאור מקוצר של ההליכה במסלול AV1 מאגם בראיס ועד לבלונו (מעודכן 2024)**

תיאור ההליכה מתבסס על החלוקה "האולטימטיבית" של המסלול המלא (ללא ויה פראטה) ל 10 ימי הליכה.
חלוקת המסלול שלהלן מופיעה בקובץ להורדה: "[**אופציות\_לחלוקת\_המסלול**](http://www.hike.co.il/uploads3/files/9327/AV1/%D7%90%D7%95%D7%A4%D7%A6%D7%99%D7%95%D7%AA%20%D7%9C%D7%97%D7%9C%D7%95%D7%A7%D7%AA%20%D7%94%D7%9E%D7%A1%D7%9C%D7%95%D7%9C-av1.docx)" בהודעה הראשית.
שימו לב שזמני ההליכה המשוערים לכל קטע מתייחסים למטיילים בכושר טוב עם תרמיל קל, אחרת תוסיפו 50% לפחות.

**קטע מספר 1 – מאגם Braies עד רפיוג Sennes (4 שעות הליכה)**

מי שמגיע לאגם ברכב שכור, יכול להשאיר את הרכב בחניה השמורה של האגם תמורת 12 יורו ליום, או באחת משתי החניות הציבוריות, מחוץ לשטח הסגור של האגם, תמורת 6 יורו ליום. ההמלצה שלנו היא להחנות את הרכב בכלל בחניה החינמית בעיירה וילאבאסה, בסמוך לתחנת האוטובוס לאגם. זה **יחסוך זמן** בחזרה לרכב בסיום המסלול ויחסוך כסף.

המסלול מתחיל **בחצי הקפה** של אגם בראיס מצד ימין, במגמה הפוכה לכיוון השעון (מי שמתחיל הליכה טרי אחרי שנת לילה באגם או בוילאבסה, כפי שמומלץ לעשות, יכול לבחור להקיף את מחצית האגם מצד שמאל, בכיוון השעון, בהליכה יותר מאתגרת שנותנת תצפיות הרבה יותר טובות על האגם הנפלא). ההליכה מימין היא על דרך כורכר רחבה ומסודרת הנותנת מדי פעם תצפיות נאות על האגם דרך העצים. כשמגיעים לפינת האגם פונים שמאלה וממשיכים ללכת בצמוד לחוף האגם עד שמזהים שלט עץ המכוון ימינה ועליו הכיתוב**Seekofel Hutte**  (שמה הגרמני של בקתת Biella) והמספר 1. אנחנו פונים ימינה עם השלט, עוזבים את חוף האגם היפה ומתחילים לטפס בשיפוע מתון.
עד לנקודה זאת, הקפת חצי האגם בריש הפוך נמשכת כ 30 דקות ואם הולכים מהצד השמאלי של האגם זה לוקח 40 דקות.

**הערה חשובה:** הטיפוס מנקודה זו ועד לרפיוג ביילה הוא אחד הקשים ב AV1 אם לא הקשה מכולם. **חלק ניכר מהקושי** נובע מכך שרבים מגיעים לטיפוס הזה אחרי טיסת לילה ומיעוט בשעות שינה ולכן הגוף שלהם בהכרח עייף. לא מעט מטיילים, שהתחילו את הטיפוס ביום הטיסה, סיימו אותו בחושך ובאפיסת כוחות וכמה היו זקוקים לחילוץ.
**שימו לב:** **אסור** **להתחיל טיפוס** מהאגם אחרי השעה **17:00**!! ובוודאי שלא במזג אויר גרוע. מדובר בפיקוח נפש!

את קטע ההליכה מהנקודה בה השביל עוזב את האגם ומתחיל לטפס אפשר לחלק ל 3 חלקים:

**חלק א**. (שעה) מהאגם ועד לספסל עץ בו אנחנו **פונים ימינה** על שבילים 1- 3 בזמן ששביל מספר 4 ממשיך ישר.

**חלק ב.** (שעה) מספסל העץ ועד לשלט בו אנחנו **פונים שוב ימינה** על שביל 1 בזמן ששביל מספר 3 פונה שמאלה

**חלק ג.** (40 דקות) הטיפוס המעייף הסופי לפאס ממנו רואים את רפיוג ביילה. זה גם החלק הקשה של הטיפוס.

מהרפיוג הציבורי ביילה (**Biella**) ועד לרפיוג הפרטי סנס (**Sennes**) הולכים, במגמת ירידה, על דרך כורכר רחבה ונוחה שמספרה 6. השביל הרשמי עוזב, אחרי זמן קצר, את דרך הכורכר וחוצה את הרכס, עם סימון שביל A6.
מי שמעדיף להמשיך בהליכה הנוחה, במיוחד אחרי הטיפוס הקשה מהאגם והעייפות המצטברת, יכול להאריך מעט את הדרך ולהמשיך על דרך הכורכר המעולה עד לרפיוג סנס (כשעה הליכה מביילה). **סנס** הוא רפיוג פרטי מאוד מומלץ עם תנאים מעולים. אחד הטובים במסלול. הוא דורש פיקדון בהזמנת מקום מראש.

**קטע מספר 2 – מרפיוג Sennes עד רפיוג** **Lavarella/Fanes (4 שעות הליכה)**

מרפיוג סנס הולכים דרומה בנוחות מופלאה על הדרך הכורכרית, שכעת מסומנת כשביל מספר 7. אחרי כחצי שעה הליכה מגיעים לצומת משולטת ובה שביל 7 פונה שמאלה לרפיוג Fodara Vedia ושביל 7A ממשיך ישר לרפיוג Pederu.

נצמדים לשביל 7A, בכיוון רפיוג פדרו, ומהר מאוד מתחילים לרדת בשיפוע תלול בתוך יער וחוברים לדרך הכורכר הרחבה מספר 7 שממשיכה לרדת, בתלילות מתישה ובהרבה מאוד פיתולים, עד לרפיוג הפרטי **Pederu** שנמצא בעמק הפתוח (כשעה וחצי מרפיוג סנס). מי שמעוניין לעזוב את השביל בנקודה זו יכול לקחת מונית שירות שיוצאת מהרפיוג למספר יעדים ויש גם אוטובוס קו 462 שמגיע לרפיוג בלוח זמנים טוב מאוד ופעיל עמוק לתוך ספטמבר (פרטים ברפיוג).

במבט דרומה מרפיוג Pederu אפשר לראות את המשך השביל מטפס על גבעה שצורתה מניפה בגוון לבן (השביל מטפס מימין למניפה). מי שאין לו חשק לטפס בתלילות יחסית, את החלק של המניפה, יכול לעלות במתינות בדרך כורכר רחבה בצד שמאל. למעשה אפשר ללכת על דרך הכורכר עד לסוף קטע 2 ברפיוג פאנס (**Fannes**) אלא שמדובר בתוספת של לפחות ק"מ מרחק. רפיוג פאנס הוא רפיוג פרטי המשמש נקודת מפגש לרוכבי אופניים וכמעט תמיד עמוס לעייפה. מי שמחפש אווירה יותר רגועה, יכול לקפוץ לרפיוג לה-וארלה (**Lavarella**) הסמוך (כ 10 דקות הליכה) שהוא רפיוג פרטי מצוין ומומלץ, המשרה אווירה משפחתית (דורש פיקדון על הזמנת מקום מראש).

בשנת 2014 נפתחה, קצת לפני רפיוג פאנס, עוד בקתת אירוח קטנה (10 מקומות) בשם **Ücia dles Muntagnoles**. בשנת 2017 הפכה גם מסעדת **Malga Pices Fanes**, שממוקמת לפני Muntagnoles, לרפיוג עם 20 מקומות.
שתי הבקתות, שפועלות תחת הנהלת פאנס, הן תוספת מבורכת להיצע הלינות בעמק פאנס, עמק שנחשב בעבר למאוד בעייתי ללינה **בשיא העונה**. הרפיוגי הגדולים, פאנס ולה-וארלה, כמעט תמיד מלאים ומוזמנים חודשים רבים מראש.

**קטע מספר 3 – מרפיוג Lavarella/Fanes עד רפיוג** **Scotoni (5 שעות הליכה)**

מרפיוג פאנס (מי שישן בלה-וארלה **לא צריך לחזור לפאנס** כי יש דרך קיצור שחוברת לשביל ומספרה 11A) ממשיכים לטפס לכיוון צלב גדול שבנוי בראש ההר. העליה היא תלולה אך קצרה ובסופה יש קטע הליכה שטוח המוביל לאגם Limo הקטן. השביל בקטע זה מסומן כשביל 10-11. ממשיכים ללכת על דרך הכורכר (אפשר לקחת את הקיצורים שעושה השביל) ונצמדים כל הזמן ימינה עד שמגיעים לחוות סוסים. בנקודה זו פונה שביל 11 ימינה ושביל 10 שמאלה – שניהם דרכי כורכר רחבות. אנחנו שוברים ימינה עם שביל 11 וחוצים אחו רחב ומעט בוצי, שלרוב עמוס בסוסים ופרות. חלק זה של השביל הוא החלק הקל ביותר של קטע 3 אך הוא מסתיים מהר בספסל עץ ושלט המציין פניה שמאלה לשביל B20 המוביל לרפיוג לאגזוי (**Lagazuoi**) בזמן ששביל 11/20 ממשיך ישר ומוביל באיגוף ארוך לרפיוג סקוטוני (**Scotoni**). שביל 20B רגיש מאוד לפגעי הטבע ובשנים 2012-2014 הוא נהרס בחלקו ונסגר לתנועה. לקראת עונת 2015 נעשו בו עבודות תחזוקה מרשימות, שכנראה ימנעו את סגירתו בשנים הבאות. בכל אופן, אם מגיעים בתחילת העונה לנקודת הפיצול ומוצאים על השלט הודעה שהשביל סגור, או מסוכן למעבר בגלל עומס שלג, יש להגיע לרפיוג סקוטוני באיגוף הארוך, בהליכה שהיא אמנם נוחה יחסית לשביל 20B , אך מאריכה את הדרך ביותר משעה. המסלול המאגף מחמיץ תצפיות יפות ואת אגם לאגזוי, אך יש לו יופי פסטורלי משלו. גם אם שביל 20B פתוח, עדיין מומלץ למי שבשלב זה לא מרגיש כשיר לטיפוס קשה, שיבחר באיגוף וימשיך בהליכה קלילה בעמק הרחב על שביל 11/20 עד שיגיע לפאס
**Col De Locia**, בו מתחילה ירידה ארוכה לכיוון דרך כורכר שלא נראית מנקודת התצפית. קצת אחרי המפגש עם דרך הכורכר נמצאת מסעדת **Capanna Alpina** שהיא הפסקת חובה לפני שפונים בהתאם לשילוט לרפיוג סקוטוני ומתחילים לטפס על דרך ג'יפים בעליה ארוכה עד לרפיוג. חלקה האחרון של העליה (כ 2 ק"מ) הופך מפותל, תלול ומעייף למדי.

למרות אופציית האיגוף הנוחה, הדרך המאוד מומלצת והקצרה להגיע לסקוטוני (למי שנמצא בכושר ולא מרגיש עייפות) היא הדרך היפה של שביל **20B** בתוואי הראשי של AV1. לכן מספסל העץ בצומת השבילים 11/20 עם 20B פונים שמאלה ומתחילים בטיפוס תלול לפאס **Forc del Lago** שמזוהה מרחוק בצורת **V**. כשמגיעים לפאס לא רואים עדיין את אגם לאגזוי היפה למטה אבל אחרי ירידה של מספר מטרים הוא נחשף במלא הדרו. הירידה לאגם מהפאס היא **תלולה ומתפתלת**. בסוף עונת 2014 שיפרו, כאמור, משמעותית את שביל הירידה, שנחשב עד אז לבעייתי במיוחד ומועד לסחף ומפולות. שווה לעשות עצירה באגם לאגזוי הצלול ואף לטבול במימיו (קר ומרענן אך המים דורשים טיהור למטרת שתיה). קצת מעל לאגם יש שלט המפנה ימינה בירידה יפהפייה של כרבע שעה **לרפיוג סקוטוני (Scotoni)**. שביל הירידה לרפיוג מתפתל לצד נחל ובו מספר מפלים שחלקם מוסווה. הירידה תלולה בחלקה הראשון אך מתמתנת ככל שיורדים לעמק.

**רפיוג סקוטוני** הוא רפיוג פרטי קטן ומפנק במיקום נפלא בעמק אלפיני. ברחבת הדשא הגדולה בחזיתו אפשר להשתזף ולהירגע. מי שמגיע לרפיוג בשעות הצהריים יכול אפילו להנות מארוחת בשרים על הגריל. עד 2016 ניהלה את המקום גברת אוסטרית מבוגרת, קשוחה ועצבנית, אך היא פרשה לפנסיה והבת החייכנית והסימפטית שלה החליפה אותה.
**שימו לב** שסקוטוני הוא רפיוג קטן שלרוב מתמלא לחלוטין בשישי-שבת. לכן בסופ"ש חובה לשריין בו מקום מראש! הרבה מטיילים נתקעו כאן בעבר והיו צריכים להוציא כסף על הקפצות או להמשיך הלאה ברגל.

**הערה**: מי שמתכוון להגיע בקטע זה עד לרפיוג לאגזוי, מומלץ לו לסחוב 3 ליטר מים מפאנס או למלא באגם לאגזוי.
אני מזכיר שוב שהמים באגם לאגזוי לא נחשבים בטוחים לשתיה ולכן דורשים טיהור.

**קטע מספר 4 – מרפיוג Scotoni עד רפיוג Angelo Dibona (5 שעות הליכה)**

מרפיוג סקוטוני יש שתי אופציות לטפס לרפיוג לאגזוי: שביל 20 ושביל B18. מי שהגיע אתמול באיגוף על שביל 20 מומלץ לו להמשיך ללאגזוי על שביל 20 ולבקר בדרך באגם לאגזוי. מי שהלך אתמול על B20 וירד לסקוטוני דרך אגם לאגזוי, עדיף לו לבחור בשביל B18 (ולפנות בהמשך לשביל 20A), מאשר לטפס בחזרה לאגם באותה הדרך, יפה ככל שתהיה. שביל B18 מטפס ל **Forc de Salares** ושם פונה שמאלה (כאמור עם הסימון A20) וחובר, בסופו לשביל 20 הראשי. שביל 20 מטפס מסקוטוני לאגם לאגזוי וממשיך ימינה בטיפוס לכיוון תחנת רכבל שצמודה לרפיוג לאגזוי. בחלק האחרון של הטיפוס, עוברים בקו הביצורים של הכוחות האוסטריים במלחמת העולם ה-I.

ללא תלות בדרך בה מטפסים לרפיוג לאגזוי, זאת תהיה עליה ארוכה וקשה. **מהקשות שפוגשים במסלול**. עד לאמצע יולי גם **צפויים לפגוש הרבה שלג בעליה הזאת**, מה שהופך אותה לעוד יותר קשה ומפרכת אך קסומה כמו באגדות.

לדעת רבים וגם לדעתי, זאת אחת מהעליות הכי מרשימות באירופה. גם נוף, גם היסטוריה, גם מאמץ וגם סיום אדיר.

**רפיוג לאגזוי** (**Lagazuoi**) הוא מהרפיוגי המפורסמים בדולומיטים ונקודת עצירה שאסור להחמיץ. **איזה מיקום נהדר**!

מהמרפסת הרחבה של הרפיוג נפרש ביום בהיר נוף פנורמי עוצר נשימה של 360 מעלות. הרפיוג עצמו עמוס מאוד במהלך היום (כנראה העמוס ביותר בדולומיטים) בגלל הרכבל שעולה אליו ישירות ובגלל התצפית המיוחדת שהוא מציע. למי שמתכנן לישון ברפיוג, שווה לדעת שהעומס הולך ודועך משמעותית אחר הצהריים, עד שלקראת ערב נותרים ברפיוג רק אלה שמתכננים לישון בו. זה השלב בו מתגלה הנחמדות\* של בעלי המקום, שלא יכלו להעניק עד אז תשומת לב אישית

למטיילים בגלל לחץ המבקרים בבוקר ובצהרים (\*לקראת סוף העונה הצוות די מאבד סבלנות). יש גם סאונה בתשלום.

המשך הדרך מלאגזוי פתוח לשתי אלטרנטיבות עבור אלה שמעוניינים **לקצר את המסלול ולדלג על רפיוג דיבונה**.
מי שרוצה לעשות לעצמו קצת חיים קלים, יכול לרדת ברכבל מרפיוג לאגזוי לפאסו פלצרגו, ללכת קצת בשביל סמוך לכביש דרך רפיוג קול גלינה (Col Galina) עד לרפיוג בי-דה-דונס (Bai de Dones) ולעלות ממנו ברכבל לרפיוג סקויאטולי (Scoiattoli). המהלך הזה מוביל ל"חיסכון" משמעותי של כ 4 שעות הליכה יחסית לתוואי AV1 הראשי.

מי שרוצה לקצר באופן הנ"ל אך להוסיף אתגר היסטורי מלהיב, יכול לוותר על הירידה ברכבל מלאגזוי ולרדת במקום זאת לפאסו פלצרגו דרך הגלריה של לאגזוי (**Galleria Lagazuoi**) – כשעה וחצי של ירידה. מדובר במסלול קצר ומהפנט שעובר בסדרת מנהרות שנחצבו בהר לשימוש החיילים בזמן מלחמת העולם ה-I. במזג אוויר גשום, לא מומלץ לנסות לרדת את הגלריה, משום שהמסלול הופך חלקלק ומאוד לא נוח. חשוב גם **להצטייד בפנס ראש** היות וחלק מהמנהרות ארוכות וחשוכות למדי. זה לא מסלול מומלץ לסובלים מקלסטרופוביה אבל בהחלט חוויה להרפתקנים.

השביל הראשי של AV1 יורד מרפיוג לאגזוי וממשיך לאורך הרכס לפי סימון שביל מספר 401-402. אחרי כשניים וחצי ק"מ שביל 401 פונה צפונה (שמאלה) וממשיכים מזרחה על 402. כעבור חצי ק"מ נוסף מגיעים לפיצול עם שביל 404 שפונה צפונה (שמאלה) ויורד בואדי רחב. שביל 404 זה, מיועד למי שמתכוון לטפס בויה פראטה Menighel המפורסמת והמאוד קלה. מי שיעשה את הויה פראטה הנ"ל מצפה לו אחריה עליה מפרכת לרפיוג Giussani שנמצא בפאס ומשמש את כל מטפסי הצוקים והפראטות באזור. מרפיוג גיאוסני יורדים על שביל 403 כל הדרך עד לרפיוג דיבונה. בסך הכול אני מאוד ממליץ על הווריאנט הזה אבל הוא דורש ציוד אבטחה לויה פראטה.

מי שמוותר על האתגר של פראטה מניגל (רוב המטיילים), מתעלם מהפניה שמאלה לשביל 404 וממשיך על שביל 402.

אחרי כ 400מ' מגיעים לפיצול נוסף עם שביל 404 (הפעם זה 404 שהולך מזרחה). שביל 404 מוביל לרפיוג דיבונה בדרך גבוהה ויפה, אך הוא שביל שרגיש למפולות סלעים/חסימות שלג וגם די קשה להליכה. מי שלא מחפש אתגרים, סכנות וקושי נוסף, צריך להמשיך עוד כחצי ק"מ על שביל 402 ולפנות, בהתאם לשילוט, על שביל 412, שמוביל, בהליכה נוחה ומיוערת חלקית, לרפיוג הציבורי אנג'לו דיבונה (**Dibona**) שיושב בצמוד למגרש חניה גדול.

רפיוג **Angelo Dibona** הוא רפיוג ציבורי **שנותן הרגשה** של רפיוג פרטי. זה **הרפיוג הציבורי הטוב ביותר במסלול**.

המקלחות בחינם וללא הגבלת זמן, המיטות טובות וארוחת הערב מעולה. חבל רק שארוחת הבוקר שלהם עלובה במיוחד.

רפיוג דיבונה מחובר בדרך כורכר טובה לכביש המוביל לעיר קורטינה. מי שרוצה לשדרג את איכות הלינה שלו יכול לתפוס טרמפ לקורטינה עם אחד הרכבים הרבים שיוצאים ממגרש החניה של הרפיוג. בקורטינה יש שפע של מלונות בכל הרמות וגם שפע של מסעדות מעולות. בבוקר ניתן לחזור למסלול באוטובוסים שיוצאים מהעיר לפאסו פאלצרגו.

**קטע מספר 5 – מרפיוג A. Dibona עד רפיוג Averau (4 שעות הליכה)**

קטע מספר 5 עובר באתר הצ'ינקווה טורי המפורסם (באיטלקית: חמישה מגדלים), מהפנינים הזוהרות של הדולומיטים. זה קטע הליכה קצר יחסית אבל מעייף באופן מפתיע. חלק גדול מהעייפות נובע מהצטברות עומסים מהימים הקודמים. באופן אובייקטיבי, הקטע הזה לא קשה במיוחד (350מ' ירידה ו 700מ' עליה) אבל רבים מדווחים בו על תחושת עייפות כבדה. לכן לא צריך להתפלא אם ההליכה בקטע זה מתנהלת לה בעצלתיים.

מרפיוג דיבונה יורדים על דרך הכורכר הרחבה כ 200מ' עד לעיקול חריף שמאלה. משם יורדים על שביל 442 כחצי שעה לכביש 48 דרך היער, בקטע שעלול להיות מאוד בוצי אחרי הגשם. שימו לב שאם ירד בלילה גשם משמעותי או שיורד גשם חזק בתחילת ההליכה, עדיף להמשיך ולרדת לכביש על דרך הכורכר הרחבה שמספרה 403. הדרך אמנם מוסיפה להליכה כ 2 ק"מ אבל קל יחסית לתפוס עליה טרמפ מהרפיוג לכביש ולחסוך בכך הרבה החלקות ועוגמת נפש.

מי שמעוניין לפרוש מהשביל בכביש יכול לתפוס טרמפ לעיר קורטינה שנמצאת במרחק 10 ק"מ ומשם לקחת אוטובוס לעיר קללזו Calalzo (36 ק"מ) ורכבת לונציה ולורונה. מי שרוצה לחסוך את העליה ברגל לצ'ינקווה טורי, יכול להמשיך מערבה על שביל 424 ולנוע במקביל לכביש 48, עד לרכבל של רפיוג בי-דה-דונס שעולה לרפיוג **סקויאטולי**.

עם חציית הכביש, השביל ממשיך כמה מאות מטרים ישר ושמאלה על דרך אספלט שעולה לרפיוג צינקווה טורי ואז עוזב את הכביש ומתחיל לטפס בתלילות עם סימון שביל 439. גם כאן רוב הטיפוס הוא ביער ורק לקראת הסוף מתחילים לראות את חמשת שיני הסלע הגדולות (צ'ינקווה טורי). רפיוג צ'ינקווה טורי הקטן צמוד לסלע אדיר עליו יש פעילות קבועה של מטפסי צוקים. מרפיוג צ'ינקווה טורי השביל מטפס בצמוד לצוקים ומוביל במרחק קצר לרפיוג **Scoiattoli** , אליו גם עולה הרכבל מהכביש. רפיוג סקויאטולי הוא אחד הרפיוגי הפרטיים המפותחים והיפים לאורך המסלול. יש בו גם חדרים פרטיים ומטבח מצוין (השטרודל מומלץ). בכלל, כל האזור הצ'ינקווה טורי הוא אתר סקי אחד גדול ולכן הרפיוגי כאן מפותחים ומפנקים. קחו לעצמכם הפסקה הגונה עם בירה, קפה או אפרול שפריץ, במרפסת של רפיוג סקויאטולי שצופה על חמשת מגדלי האבן המרשימים. לפני שממשיכים בהליכה מסקויאטולי, שווה לערוך ביקור קצר בתעלות קו ההגנה האיטלקי. התעלות שוחזרו ומשמשות היום כמוזיאון מלחמה. די בסיבוב של חצי שעה בחלק מהתעלות. את התרמיל תשאירו ברפיוג.

מרפיוג סקויאטולי השביל ממשיך לטפס, בשיפוע קל עד בינוני, כחצי שעה עד לרפיוג אבראו (**Averau**). **אבראו** הוא רפיוג מעולה **עם מטבח ברמה עולמית** (לדעתי רמה של כוכב מישלן). יש בו דורמיטורי מצוין וחדרים זוגיים מעולים. **הוא לא זול**, אבל שווה כל יורו. זה ללא ספק **הרפיוג הטוב ביותר במסלול** ואולי גם הטוב ביותר בדולומיטים. יש לו מיקום מעולה ומהמרפסת הרחבה יש תצפית פנורמית למערב. החיסרון היחיד, שעלול להרתיע קצת את מחפשי השלווה, הוא הרכבל שמגיע אליו ישירות מהכביש. זה הופך אותו לרפיוג מאוד עמוס במהלך היום, אם כי לא עמוס ברמה של רפיוג לאגזוי. הבעיה השנייה שיוצר הרכבל היא בעיה של ביקוש גבוה ללינה ופעילות רבה של אירועים כמו חתונות וכו'. לכן זה רפיוג שחייבים להזמין אותו מראש ורצוי הרבה זמן מראש. בסופ"ש בשיא באוגוסט, הביקוש גבוה במיוחד.

מי שבוחר לישון באבראו (**מי שלא בוחר מפסיד!**) יכול להשאיר ברפיוג את הציוד ולקפוץ לביקור מרהיב בפסגת הר אבראו דרך ויה פראטה אבראו הסמוכה לרפיוג שהיא קלילה ולא מצריכה ציוד אבטחה\* (זה לוקח כ 3/4 שעה לכל כיוון).

\***הערה:** לבעלי לב חלש ו/או פחד גבהים, מומלץ להצטייד בחבל אבטחה ולו רק להרגעת הפחדים בהתחלת הטיפוס.

**קטע מספר 6 – מרפיוגAverau עד רפיוג Staulanza (6 שעות הליכה)**

מאבראו השביל מטפס בתלילות כ 20 דקות על שביל מספר 439 עד לרפיוג נובלאו (**Nuvolau**) הממוקם בראש צוק מבודד. נובלאו מפורסם בעיקר בזכות המיקום המבודד שלו על הצוק (הוא נבנה בעזרת מסוקים), אבל הוא רפיוג ציבורי ספרטני בלי מקלחות. מי שהתנאים הקשוחים לא מרתיעים אותו, יגלה רפיוג עם אווירה קסומה, מפעילים מאירי פנים וכמובן נוף שלא מהעולם הזה. נובלאו הוא הרפיוג שהכי מתאים לנפשות הרפתקניות. אל תוותרו על הפסקת קפה עם הבלינצ'ס המפורסם שמכינים במקום. מנובלאו יורד שביל מספר 438 בתלילות בקטע שמסומן בתור ויה פראטה, אבל הוא לא באמת כזה ובוודאי שלא דורש שום ציוד מיוחד (אם כי אינו מומלץ לבעלי פחד גבהים). יש שתי נקודות מעט תלולות כשבראשונה יש סולם קצר וקצת כבלים לעזרה ובשנייה רק כבלים לתמיכה. הקטע הזה, שנמשך כשעה, עלול להיות בעייתי במזג אויר סוער וגשום. במצב כזה יש לרדת מרפיוג אבראו ברכבל לרפיוג **Fedare** (או ברגל על מסלול הסקי הרחב מתחת לרכבל) ולתפוס טרמפ לפאסו גיאו. אפשר גם לעשות חיתוך ישיר לפאסו גיאו, בשביל שנע לאורך הרכס ומספרו 452 זה המסלול הכי קצר ומומלץ. יש גם אפשרות לעשות איגוף גדול דרך רפיוג **Croda da Lago** אבל זאת אפשרות לא מוצלחת במיוחד.

שביל 438 התלול שיורד מרפיוג נובלאו חובר בסופו של דבר לשביל 443 שיורד מרפיוג צ'ינקווה טורי. אחרי כחצי שעת ירידה נוספת, מגיעים לרפיוג **פאסו גיאו** (**Passo Giau**) שיושב על הכביש ומשמש נקודת מפגש קבועה לאופנוענים. רפיוג פאסו גיאו הוא מלון דרכים לכל דבר. אין בו דורמיטורי ואף לא אפשרות ללינה בחצי פנסיון. זה מלון מפנק עם מסעדה טובה. מנקודה זו ניתן לתפוס טרמפ, מונית או אוטובוס לקורטינה, בכיוון אחד ולרפיוג פאסו-סטאולנצה, בכיוון השני. זה טוב למי שחפץ לנטוש את המסלול בשלב זה או סתם למי שרוצה קצת מנוחה. שימו לב שהאוטובוס עובר בפאס פעמיים ביום. בשעות 10:25 ו 17:00 בכיוון קורטינה ובשעות 09:20 ו 15:55 בכיוון סטאולנצה. האוטובוס לא מגיע עד לפאסו סטאולנצה אלא רק לעיירה פסקול (Pescul) כ 5 ק"מ לפני הרפיוג. את שאר הדרך עושים ברגל/בטרמפ.

כשמביטים מרפיוג פאסו-גיאו דרומה מעבר לכביש רואים שביל ברור שפונה מעט ימינה. **זה לא שביל ההמשך**, היות ושביל ההמשך נמצא כמה עשרות מטרים שמאלה אחרי חציית הכביש וסימונו **436**. את חצי הק"מ הבא עולים מהכביש במתינות רבה לנקודת גובה, ממנה נפרש לשמאל ואדי רחב, מוריק ועמוס עדרי בקר. השביל גולש לצד הוואדי כחצי ק"מ עד צומת T משולט בו השביל השמאלי יורד לכביש ולקורטינה, בעוד אנחנו ממשיכים על **436** ומתחילים לטפס בתלילות חריפה לפאס (פורקלה גיאו) - קטע שעלול להיות בוצי מאוד אחרי הגשם. מהפאס השביל ממשיך ישר במגמת ירידה קלה לכיוון סלעים גדולים. שמאלה מהפאס מטפס שביל שיורד בהמשך לכביש המוביל לקורטינה. שעת ההליכה הבאה היא נוחה מאוד ובמגמת ירידה. משני צדי השביל נפרסים כרי מרעה נרחבים ותצפיות יפות. בקטע זה יש אינסוף נקודות מושלמות לעצור ולשאוף יופי פסטורלי לריאות. ויש גם נקודה ארכיאולוגית מעניינת עם שרידים פרהיסטוריים (שלט מפנה ימינה מהשביל). בסופו של דבר מתחילים לטפס שוב בנוחות ולזמן קצר עד שמגיעים לפיצול שמאלה עם שביל 434 שהוא הווריאנט שמגיע מרפיוג Croda da Lago. לפני צומת זו יש פיצולי שבילים עם 435 שמאלה ואח"כ 466 ימינה אך מה שחשוב זה פשוט לא לעזוב את השביל שלנו שמספרו 436. אגב בדרך יש מיעוט מפתיע של שילוט הכוונה לרפיוג סיטה די פיומה. כמעט כל השילוט מפנה לנקודות אחרות. בסופו של דבר, אחרי הליכה קלילה מגיעים ל Malga Prendera ושם בצומת המשולט עוזבים את שביל 436 ועולים לזמן קצר על שביל 458 שהופך לדרך ג'יפים רחבה 467. מכאן ועד רפיוג **סיטה די פיומה** (**Citta di Fiume**) יש קצת פחות משעה הליכה או אפילו רק 40 דקות בהליכה מזורזת. הרפיוג עצמו ציבורי ומאוד בסיסי וגם היחס למטיילים לא תמיד סימפטי. מנהלת המקום די קמצנית בחיוכים ורבים התלוננו על היחס הקריר והקשוח שלה. בשכלול הכללי, זה רפיוג לגמרי לא מומלץ לשינה וזוכה בפער די גדול בתואר "הרפיוג הגרוע ביותר במסלול". עם זאת, עושים שם סדנאות יוגה, כך שמי שזה מדבר אליו ופחות מתרשם מתנאים בסיסיים, יכול לבחור בו.

המעוניינים לראות את המשך השביל, יכולים להביט לשעה 10, כשגבם לפתח הכניסה לרפיוג, ולראות את הר **Pelmo** האדיר שאותו חוצה השביל. מי שמעוניין לעשות את הקטע הזה, צריך להקפיד לעשות אותו במזג אוויר טוב!

המסלול שלנו מוותר על החציה הקשה של הר פלמו וממשיך בשעת הליכה קלה ומיוערת בחלקה, על שביל 472. אחרי כחצי שעה מגיעים לפיצול שבילים לא מסומן וממשיכים בו ישר (השביל שפונה ימינה מגיע לכביש). בפיצול שבילים הבא **פונים ימינה** לרפיוג סטאולנצה (**Staulanza**) היפה שנמצא **על הכביש** בפאסו-סטאולנצה. שימו לב ששביל 472 ממשיך לנוע שמאלה לתוך היער אז נא לא לטעות. מי שלא מוצא מקום פנוי ברפיוג יכול לנסות את מזלו באחד משני הרפיוגי שנמצאים בפאסו-פאלאפאוורה (**Pala Favera**). על מנת להגיע לשם הוא צריך **להמשיך בהליכה ביער על שביל 472**, בטיפוס בינוני עד שהוא חותך את שביל 474 ופונה עליו ימינה לפאלאפאוורה. בפאלאפאוורה יש כאמור שני רפיוגי שאחד מהם (**מונטה פלמו**) הוא מוטל מסעדה ששייך לקומפלקס קמפינג. אין לי מילים חמות מדי לא על המוטל ולא על המסעדה. אוכל סביר וחדרים גרועים. הרפיוג היותר גדול צומח באמצע ג'ונגל של אספלט ולכן נראה קצת מנוכר. זה בסך הכל רפיוג פרטי טוב אבל אל תתפלאו למצוא אותו נעול משום שבעלי המקום לא מצפים להרבה מבקרים בעונת הקיץ. הרפיוג משרת את אתר הסקי הצמוד ומתפקד בשיאו בחורף. מי שבונה עליו, צריך לתאם מראש עם הרפיוג את שעת ההגעה שלו. הרפיוג פתוח כל עונת הקיץ אך הבעלים נועלים אותו כנגד גנבים. אין מה לעשות, במהלך העונה קולט רפיוג סטאולנצה כמעט את כל תעבורת המטיילים על חשבון הרפיוגי בפאלאפאוורה.

**רפיוג סטאולנצה** הוא רפיוג פרטי יפה אבל יחסית יקר. זה למעשה מלון דרכים ברמה של 3 כוכבים, עם חדרים פרטיים יקרים וגם דורמיטורי זול יחסית. הרפיוג הזה, שנחשב בעבר למעולה, קיבל שטף ביקורות גרועות בין 2012-2016. משהו שם כנראה השתנה ב 2017 משום שהביקורות שוב מפרגנות ונותר רק לקוות שזה ימשיך כך. בכל מקרה, צריך לזכור **שמכאן והלאה, רוב הרפיוגי יהיו ציבוריים והרבה פחות מפנקים** מאלה שפגשנו עד כה. זאת סיבה מספיק טובה לשלוף את הארנק ולמצות את התנאים הטובים יחסית של סטאולנצה. **אני ממליץ לכם לפנק את עצמכם בחדר פרטי** ולהתפנק הרבה זמן בסאונה (הסאונה בתוספת תשלום).
**הערה:** למעוניינים לעזוב כאן את המסלול: אוטובוס קו 25 יוצא בסמוך לרפיוג ומגיע לעיר Longarone ואח"כ לבלונו.

**קטע מספר 7 – מרפיוג Staulanza**  **עד רפיוג Vazzoler (7 שעות הליכה)**

מרפיוג סטאולנצה ממשיכים ימינה (**מערבה)** על הכביש כקילומטר עד לעיקול חריף ושם יורדים מהציר הראשי לכביש צדדי המסומן כ 568. מכאן זאת הליכה סופר קלה עד לפיצול בו לוקחים את שביל 561 ומתחילים לטפס אתו עד למבנה (Malga Pioda) ושוקת מגזע עץ, שממוקמים במפגש עם דרך הכורכר שעולה מפאסו-פאלאפאוורה (הקפידו שלא לטפס בטעות לתחנת הרכבל Col dei Baldi‏‏ כי השביל נע למטה על מסלול סקי). **טיפ**: לפני שעולים על 561 אפשר להמשיך על 568 כ 10ד' לחווה Malga Fontanafredda שם אפשר לקנות לחם טרי, גבינות ונקניקים.

מהמבנה והשוקת, השביל, שמספרו 556, מתחיל לטפס על דרך רחבה, בפיתולים נוחים שהולכים ונעשים יותר ויותר תלולים, עד לרכבל אספקה של רפיוג קולדאי (**Coldai**). מכאן לרפיוג זה עניין של דקות. מרפיוג קולדאי היפה אך הלא מומלץ לשינה, השביל, שמספרו כעת 560, מטפס קצרות לפאס וגולש לאגם קולדאי הקטן (**Lago Coldai**) שמצדיק טבילה ביום חם. השביל מקיף את אגם קולדאי מימין ומטפס לפאס שממנו רואים את רפיוג טיסי על ההר מצד ימין והרחק למטה את אגם Alleghe הגדול. קטע ההליכה מכאן ועד לנקודת הפיצול עם שביל 563 שמטפס רפיוג לטיסי (**Tissi**), נחשב בעבר לבעייתי, משום שהוא נע לאורך הרכס וחצה קטעים מושלגים ואף קרחון קטן. גם הסימונים בקטע זה היו בעבר מבלבלים וגרמו למטיילים רבים לאבד את השביל ולהיקלע לשדה בולדרים בעייתי. כל זה השתנה ב 2017, כשהשביל הוסט למסלול נמוך יותר וזכה לשילוט וסימון ברורים. שימו לב שבקטע זה **מנשבות הרבה פעמים רוחות קרות חזקות**, אז שהביגוד החם יהיה זמין.

רפיוג טיסי נמצא על ראש הר בתצפית נפלאה ולמרות שהוא בסיסי מאוד בתנאים, הוא נחשב **לרפיוג מאוד מומלץ** שנותן הרגשה ביתית (אי אפשר שלא להתמכר לאנרגיות של **פאולה המנהלת**. זו חוויית אירוח ייחודית במסלול ובכלל באזור. שווה לשקול לישון בטיסי ולהסתפק ביום הליכה קצר על חשבון יום ארוך למחרת (אך לא קשה מדי קשה). הביקור בטיסי דורש טיפוס תלול קצר אך מומלץ לבקר בו גם בלי לישון. נא לא להחמיץ עליה לתצפית מצלב המתכת!! מי שרק עובר ברפיוג טיסי ממשיך מהרפיוג דרומה על שביל 563 ופונה שמאלה אחרי חצי ק"מ על מנת לחבור לשביל מספר 560.
**הערה**: למעוניינים לעזוב את המסלול, שביל 563 ממשיך ויורד בתלילות לעיירה Masare שליד אגם Alleghe, ממנה יוצא אוטובוס לעיר בלונו. הירידה לא נוחה ותלולה, רובה הליכת יער. מדובר בשעתיים וחצי + של ירידה עד Masare.

שביל 560 ממשיך דרומה לכיוון רפיוג ואזולר בהליכה קלה במגמת ירידה כללית. זה קטע עם המון שטחי מרעה ותצפיות יפות שמאלה על רכס ה Civetta. כאשר חוצים אחרי כשעה וחצי את דרך הכורכר הרחבה, השביל ממשיך בירידה נוחה עד לרפיוג ואזולר (**Vazzoler**) היפה עם מדשאה נאה עמוסת שולחנות עץ. ואזולר הוא אחד הרפיוגי הציבוריים הציוריים במסלול. בחלקו האחורי מוצאים שוקת מים זורמים וקרים להתרעננות ושתיה ומי שחובב בוטניקה יכול להשקיע מעט זמן בסיור בגן האלפיני שנמצא מחוץ לגדר הרפיוג. נורא חבל שאין תוכו של רפיוג ואזולר כחיצוניותו. תנאי השינה **גרועים!** המיטות ישנות ולא נוחות והמזרנים מעופשים. היו מטיילים שהעדיפו לישון שם על הרצפה. מי שאינו חושש מתנאי מגורים בסיסיים ומסתפק באווירה טובה ומטבח לא רע בכלל, יכול להעביר בו ערב נעים בחברותא, באווירה הרבה פחות מכופתרת ממה שיש ברפיוגי פרטיים כמו סטאולנצה. מי שמעוניין בלינה יותר פרטית, יכול להמשיך על דרך הכורכר הנוחה, בירידה של שעה לרפיוג הפרטי והמשפחתי קפאנה טרייסטה (**Capanna Trieste**). מדובר ברפיוג קטן וישן עם 25 מיטות (ומקלחת אחת) שפתוח מאפריל עד תחילת נובמבר ומנוהל על ידי קטיה החביבה. מבחינת ההליכה למחרת, זה ידרוש בסך הכול טיפוס קל חזרה של חצי שעה על דרך הכורכר. אם קצת מזל, אפשר לתפוס טרמפ קצר (או לנסות להזמין מהרפיוג מונית) לעיר אגורדו (Agordo) דרך העיירה Listolade. אפשר גם ללכת ברגל לצד הכביש עד Listolade (כשעה) ולהמשיך באוטובוס לאגורדו ובלונו (תחנת האוטובוס צמודה למסעדת Monte Civetta).
באגורדו יש מספר מלונות ומבחר מסעדות, כך שזה אולי מצדיק את ההשקעה הכספית למי שמעדיף תנאים ממש טובים.

**קטע מס' 8 – מרפיוג Vazzoler עד Passo Duran (5 שעות הליכה)**

מקפנה טריסטה צריך לחזור כחצי שעה על דרך הכורכר הרחבה בירידה עד לעיקול משולט עם הפניה לשביל 554 המוביל לרפיוג קארסטיאטו (Carestiato). הקפידו לזהות את העיקול בזמן שאתם יורדים לרפיוג קפנה טריסטה מרפיוג ואזולר (סוף קטע 7). ההליכה על שביל 554 מתחילה נוח במגמת עליה קלה אך אחרי כחצי שעה היא תופסת תלילות חזקה בטיפוס מיוער ודי מתיש לפאס Palanzin. מהפאס השביל מגיח מהיער לקטע של דרדרת בולדרים אותה חוצים כמה נחלים. בשלב זה כבר אפשר לראות ישר קדימה את הפאס הבא Col D'Ors שבו השביל שובר חזק שמאלה. הטיפוס לפאס אינו קשה אבל הקטע שאחריו הוא מעצבן ברמות עם המון שורשים חלקים וצמחיה די סבוכה. זה אחד הקטעים הפחות מתוחזקים של השביל. אחרי הליכה של כשעה מגיעים **לשלט** המפנה לכמה כיוונים, הבולט בהם הוא Casera del Camp בקתת עץ נאה שמימינה מעין אורווה מוארכת והיא נמצאת במרחק הליכה קצר **למטה** (מיותר לרדת לשם כי אחר כך צריך לטפס חזרה). כל האזור הוא שטח מרעה אחד גדול וירוק ולפני שממשיכים, מומלץ לעצור בשלט למנוחה. המשך ההליכה מהשלט מאוד פרובלמטי (במיוחד בערפל) כי אין סימונים ברורים להמשך הנכון או מספרי שבילים על השלט. שימו לב **שלא להמשיך ישר** בעליה ארוכה בת שעה שעולה לפס בצורת V – זאת לא הדרך! ה AV1 פונה בשלט בחדות שמאלה ומתפתל במעלה ואדי רחב וירוק בעליה **קצרה** של 10-15 דקות עד לפאס Del Camp. הפיתולים בעליה הקצרה נראים לפעמים כמו קטעי סחיפה של גשם ופחות כמו שביל מסודר וגם אין שם כמעט סימוני שביל, אבל זאת הדרך. מיד אחרי פאס Del Camp נתקלים במבנה עץ נוצרי עם צלב ולידו ספסל. את המבנה והצלב אי אפשר היה לראות לפני שחוצים את הפס ולכן אם מהשלט למטה באחו ראיתם איזה צלב מרוחק על רכס, הרי שזה לא הצלב הנכון ובוודאי שלא הכיוון הנכון!

חזרה לפאס Del Camp ולמבנה הנוצרי... את רפיוג קארסטיאטו (**Carestiato**) אפשר לראות מהפאס כמבנה לבן קטן על רכס ישר קדימה. הרפיוג נראה יותר קרוב ממה שהוא באמת וייקח עוד כשעה להגיע אליו. הס מלהזכיר את הטיפוס התלול הקצר האחרון אל הרפיוג. זה מסוג הרפיוגי שצריך להזיע ממש עד לסף הדלת. קארסטיאטו הוא רפיוג ציבורי נאה שמנקז שני מסלולי ויה פראטה קשים ומרתקים. הרפיוג עצמו שופץ לא מזמן והוא מאוד מודרני יחסית לרפיוגי ציבוריים. המקלחות החמות מופעלות במטבעות של 1 יורו לדקה. מי שמעוניין לסיים כאן את המסלול (וזאת נקודת סיום פופולרית) יכול לרדת בתלילות יחסית על שביל 548 כשלוש שעות עד לעיר אגורדו (Agordo). ארבעים הדקות הראשונות הן של ירידה תלולה ביער. אחר כך חוצים דרך כורכר (ליד נחל יפה) והדרך הופכת לכביש שיורד עד לעיר עם פיתולים בסוף.
מאגורדו יוצאים אוטובוסים לבלונו בערך כל שעה. תחנת האוטובוסים הראשית נמצאת לא רחוק מהכנסייה שאותה רואים היטב בירידה לעיר. כרטיסים לאוטובוס רוכשים בקפה מעבר לרחוב. ליד הקפה, נמצאת חנות מטיילים טובה עם מחירים אטרקטיביים לציוד. מעבר לפינה ישנה גם פיצרייה נחמדה למי שהתגעגע לבצק.

מי שלא חושק בירידה הארוכה לאגורדו, יעדיף להמשיך מרפיוג קארסטיאטו עד לפאסו דוראן, בהליכה נוחה של כ 40 דקות שרובה על דרך כורכר רחבה ופחות מק"מ ממנה בירידה על שביל נוח. הציר מסומן כשביל מספר 549.
בפאסו דוראן יש שני רפיוגי טובים. האחד גדול– רפיוג תומא פאסו דוראן, שאליו גם השביל מגיע והשני, יותר קטן וצנוע אך קצת יותר יקר, נקרא סן-סבסטיאנו. מבין השניים, יש יתרון ברור לרפיוג סן-סבסטיאנו, גם בגלל היחס החם וגם בגלל תנאי השינה. משני הרפיוגי בפאסו דוראן אפשר לארגן בקלות מונית לבלונו או לתפוס טרמפ, אחרי שתיית בירה קרה ושלל פינוקים. מי שנוסע במונית ורוצה לחסוך, שייקח את המונית רק עד לעיר אגורדו ומשם ימשיך באוטובוס לבלונו.

מפאסו דוראן ועד לסוף המסלול (ללא ויה פראטה מרמול) יש עוד יום וחצי של הליכה. בפעמיים בהן הלכתי במסלול, טרם הספקתי ללכת את הקטע הזה. מהדיווחים שזורמים מכל כיוון, ברור לי שההליכה מרפיוג סומריבה (**Sommariva**) לרפיוג פיאן דה פונטנה (**Pian de Fontana**) היא **אחת היפות במסלול**, אך **נחשבת לקשה ביותר**. בקטע הזה פוגשים את **אחת הירידות הקשות במסלול** - הירידה אכזרית וכותשת הברכיים מפורקלה De Zita לרפיוג פיאן דה פונטנה. גם המשך הירידה למחרת לכביש, הוא תלול בחלקו, סכנה ממשית לברכיים חלשות.

רבים וטובים החליטו לוותר על הקטע הזה מתוך ידיעת הקושי הצפוי ותחושת סיפוק מלאה מההליכה עד פאסו דוראן.
אני לגמרי שותף למחשבות והתחושות שלהם. אף אחד לא מחלק מדליות בסוף המסלול. **המחויבות היא רק להנאה**!

 ==============================================================

 את תיאור המשך הדרך מפאסו דוראן ועד לבלונו, הכין **דרור טישלר** על בסיס ההליכה שלו ביולי 2012

 ==============================================================

**קטע מספר 9 – מ Passo Duran עד רפיוג Pian de Fontana (8 שעות הליכה)**

באופן אובייקטיבי, קטע 9 הוא הקשה ביותר במסלול וכולל 1100 מ' טיפוס ו 1050 מ' ירידות. אבל בשלב זה של ההליכה, כאשר הגוף כבר נכנס לכושר והפסיכולוגיה של המאמץ השתפרה, זה לא מרגיש לכולם כל כך קשה. חשוב לציין כי זה לא יהיה נכון ללכת ביום קצר מפאסו דוראן עד לרפיוג סומריבה (Sommariva) ואז ביום ארוך עד לסוף.
זאת **לא חלוקה מאוזנת** והיום הארוך יהיה קשה מדי לרוב האנשים עם יותר מ 1000מ' טיפוס ולפחות 2400מ' ירידה.
מי שרוצה חלוקה ממש נוחה ילך מפאסו דוראן לרפיוג סומריבה ולמחרת ילך רק עד רפיוג פיאן דה פונטנה.

מפאסו דוראן הולכים דרומה על הכביש (מס 347) וצועדים כ 2 ק"מ (בערך חצי שעה) עד ליציאה מסומנת בשלט של השביל שמאלה. בדרך, הכביש עושה מספר פיתולים והשביל יוצא ממנו באמצע פיתול גדול מזרחה, מייד לאחר חציית ערוץ. למי שמתעקש שלא ללכת על הכביש ישנה אפשרות של שביל לא מסומן במקביל לכביש מצידו המזרחי (השמאלי) אלא שהוא מתוחזק באופן רופף, מה שאומר הרטבות הנעליים ושולי המכנסים בעשב הלח מגשם הלילה או טל הבוקר. כ 50 מטר מיציאת השביל מן הכביש ישנו פיצול שבילים. שביל אחד עולה בתלילות לאורך הערוץ לכיוון מזרח (מספרו 524) בעוד האלטה ויה (שמספרו כאן 543) פונה דרום מערבה ועולה, בתחילה בתלילות מה, אבל מייד אחר כך במתינות יחסית, בתוך צמחיה עשירה עד לאוכף (Forc.Degarei 1620). קצת לפני האוכף פונה השביל לכיוון דרום מזרח וממשיך בכיוון זה גם אחרי האוכף. מבחינת מגמה – השביל "שומר על קו גובה" מן האוכף ולמשך השעה הבאה לערך. השמירה על קו הגובה לא קפדנית במיוחד – כלומר ירידות של כמה מטרים או עליות של כמה עשרות מטרים, יתכנו בהחלט. לאחר כעשר דקות יוצא השביל מאזור העצים ומתחיל ללכת על הדרדרת המתפוררת מן הרכס שממזרח. השביל ממשיך בלופ גדול ומשנה כיוון ממזרח-דרום-מזרח לדרום. בדרך יורדים ימינה שלושה שבילים: 594, 544 ולאחריו 542. אחרי התפצלות שביל 542 מתחיל השביל לטפס בכיוון כללי מזרחה, לכיוון כתף בין המאסיב שמשמאל כל הדרך (Castelo Di Moschesin) לבין שלוחה היורדת ממנו דרומה. השביל עובר ליד מבני אבן חרבים בגובה 1800 מ' ולידם שלטי הסבר שחוקים המתארים את הניסיונות לבנות דרך העוברת במקום, וממשיך לעלות עד הפאס בגובה 1966. עד כאן כ 3 שעות הליכה מפאסו דוראן.

השביל ממשיך מזרחה ודי שומר על קו גובה. אחרי זמן קצר הוא עובר באוכף forc. Del Moschesin 1940 וממנו מתחילה ירידה מזגזגת לכיוון העמק, יש לשים לב לקחת בהמשך את המזלג הימני מס 543 ולא את השמאלי (540) היורד צפונה לעמק הגדול. (אגב, ישנו וריאנט המקיף את המאסיב מצפון ומגיע מאותה נקודת מוצא לאותה נקודת סיום, ועולה בסופו בעמק זה). השביל ממשיך מזרחה ומגיע לאוכף הרחב הבא, בסמוך אליו ניצב רפיוג סומריבה (**Sommariva al** **Pramperet**). עד לכאן כ 4-6 שעות מפאסו דוראן (תלוי בתנאי מזג האוויר). מי שמחפש אלטרנטיבה נוחה לסיום מסלול יכול להמשיך מהרפיוג מזרחה כ 300מ' ולעלות על שביל 513, שיורד בעמק רחב וחוצה מפל מים יפה, עד לכפר קטן בשם Casere. משם ממשיכה דרך כורכר נוחה לכפר Soffrenco שממנו אפשר ללכת ברגל, מדרום ובמקביל לכביש הראשי, עד לעיר הגדולה Longarone. את הקטע האחרון מסופרנקו עד לונגרון, אפשר לעשות גם בטרמפ .

אחרי הפסקה ברפיוג סומריבה. יש לחזור קצת על השביל עליו הגענו (543), לכיוון מערב. בשונה מהמצוין במפה, הפיצול אותו עלינו לקחת, לשביל 514, לא קיים בקצה המישור, אלא מעט אחר כך כשמתחילים לעלות חזרה לכיוון דרום מערב. בקיצור – חוזרים על השביל שהוביל לרפיוג סומריבה ותוך כרבע שעה רואים את הפיצול שמאלה (שמו לב שמאוד קל להחמיץ את המיזוג עם השביל בזמן שהולכים בכיוון ההפוך).

מעט אחרי הפיצול ניתן להבחין בפתח של מינהרה קצרה (כמה עשרות מטרים) מצד ימין, המסתיימת במבוי סתום. בכל אופן, השביל עולה בתלילות אופיינית לכיוון האוכף, אותו ניתן לראות אחרי הליכה לא ארוכה, בכיוון דרום-דרום-מערב. מן האוכף (שנקרא משום מה לא פורצ'לה (Forcela) וגם לא קול (Col) ואפילו לא פאסו ((Passo אלא פורטלה:Portela del Pezedei 2097 ) השביל מתחיל להיות מסומן במפה בנקודות במקום בקוקווים, ובשטח אכן הוא נהיה פחות טוב, אבל אין בעיית עבירות מיוחדת או זיהוי. השביל ממשיך דרומה לאורך גדת העמק מימין ומתחת להר מאורך המיתמר משמאל. המגמה היא עדין עליה, אם כי מעט פחות תלולה מאשר לאוכף הקודם, לאורך רוב הדרך. השביל עולה, ומגיעה בכמה זיגזוגים ל Forc. De Zita Nord 2330 ואח"כ במעבר בין הסלעים ובפניה מזרחה, לאוכף Forc. De Zita Sud 2390, ממנו ישנה תצפית מרהיבה (תלוי במזג האויר) לעמק van de Zita או Citta שמדרום מזרח. מכאן השביל יורד בזיגזגים קטנים וגדולים אל העמק, חוצה דרדרת וכרי דשא, בתלילות משתנה עד שהוא מגיע אחרי כחצי שעה עד שעה מן האוכף (מצב הברכיים וחלקלקות השביל ישפיעו על הזמן...), אל רפיוג פיאן דה פונטנה 1632, אותו ניתן לראות כמעט מתחילת הירידה. שימו לב שזאת הירידה התלולה והקשה ביותר במסלול. **במזג אוויר גשום היא עלולה להיות מסוכנת** ולכן מאוד מומלץ לעצור בסומריבה כשיורד גשם חזק והמסלול מאוד בוצי.
סה"כ לוקחת ההליכה מרפיוג סומריבה כ 3-4 (+/- חצי שעה) ובסך הכל כ 7-10 שעות מפאסו דוראן. ההבדלים הגדולים בהערכת הזמן נובעים מכך שזה קטע קשה והקצב מאוד תלוי בתנאי מזג האוויר ובמצב השביל.

רפיוג **פיאן דה פונטנה** הוא רפיוג ציבורי מעולה עם אווירה מצוינת. יש לו מרפסת נוף נפלאה לכיוון דרום שממנה אפשר להתרשם מהמשך המסלול וכמובן, בהתאם לשם, יש במקום מעיין מים זכים. חבל רק שלא תמיד יש מים חמים במקלחת.

**קטע 10 – מרפיוג Pian de Fontana לרפיוג 7-Alpini דרך פראטה מרמול (9 שעות)**

הדרך (514) מתחילה בירידה קלה, מעבר באוכפון ב 1592מ' ומייד אחריו בירידה "מעוררת" לעמק מדרום ש"זורם" בחדות לכיוון מזרח עד לכביש ולנהר. השביל ברור אך חלקלק למידי על רקב עלי העצים הנבולים והרטובים מטל או גשם. מעט אחרי חציית הנחל ישנו פיצול של שביל 520 שמאלה (מזרחה) המאפשר מילוט ראשון למי שמוותר על העליה למרמול. הנאמנים לאלטה ויה 1 יעלו בעליה תלולה ל forcella la vareta בגובה 1704מ'. באוכף ישנו פיצול עם שביל 536 מערבה, היכול לשמש למי שרוצה לרדת לרפיוג Bianchet בדרך פחות מטוילת. אחרי הפורצ'לה ממשיך האלטה ויה על 514 עוד איזה ק"מ ומשהו בירידה אלכסונית לכיוון דרום מזרח, עד לפיצול שם בוחרים רוב המטיילים לרדת בשביל 518 לכיוון רפיוג Bianchet ומשם בירידה עד לכביש 203 ולתחנת האוטובוס לבלונו. הירידה מ Bianchet היא בחלקה הגדול על דרך כורכר אך קטעים ממנה גם הולכים בתוך יער שבו פורחות רקפות בתחילת ספטמבר. לקראת הסוף יורדים מדרך הכורכר ונעים לעבר הכביש כק"מ וחצי בשביל שחלקו האחרון תלול מאוד. הסיום עובר על גשר קטן ויפה מעל נחל. תחנת האוטובוס נמצאת 340מ' צפונית לנקודת המפגש עם הכביש בצמוד למבנה ישן. תבדקו בביאנצ'ט את לו"ז האוטובוס.

סך הכול מדובר בשעתיים ירידה לכביש מרפיוג ביאנצ'ט ו 3.5 שעות הליכה מרפיוג פיאן-דה-פונטנה.
שימו לב שרפיוג ביאנצ'ט אינו מומלץ לשינה וגם אין היגיון לישון בו כשנמצאים כל כך קרוב לנקודת הסיום בכביש.

**כאן מסתיים מסלול AV1 עבור מי שאין לו ציוד ויה-פראטה (בערך 99% מהמטיילים במסלול)**

שביל 518 נראה יותר כהמשכה של הדרך הראשית, מכיוון שממקום זה ה 514 נהיה צר יותר בין עצי היער, השיחים והחד-שנתיים שמתחתיו (זהירות סירפדים!). ה 514 הופך לקצת פחות מתוחזק, אבל לא בעייתי למעבר. זמן קצר אחרי הפיצול עוברים באיזו בקתת עץ בשם Casonet de Nerville בגובה 1641 שיכלה לשמש פעם מקלט במזג אויר גרוע אבל אל תבנו עליה: א. היא לפני העליה הגדולה אז עוד לא ממש עייפים. ב. היא הרוסה...

אחריה הבקתה מתחיל השביל לטפס בתלילות גוברת בכיוון דרום מזרח אל האוכף Forc. Nerville 1953. מן האוכף, אליו עולים למעשה רק לטובת תצפית, חוזרים כמה מטרים חזרה לשביל וממשיכים בכיוון דרום בעליה שאמנם אינה תלולה יותר מבחינה טופוגרפית, אבל השביל פחות נוח ומחייב יותר מאמץ (פחות זיגזוגים ויותר עליה דוך...). הסימון במפה, בהתאם, עובר להיות מנוקד.

לאחר עליה מאומצת וקצת דילוגים על הסלעים, השביל תופס כיוון לואדי שעולה ישר למעלה ולבסוף מגיעים לאוכף הנכסף: Forc. Del Marmol 2262 שעתיים עד שלוש מתחילת הדרך.

מן האוכף "נופל" קניון מרשים לצד השני (דרום) אבל השביל פונה ימינה (דרום מערב) ומתחיל לטפס. אמנם במפה ממשיך הסימון המנוקד, אבל בפועל כבר כאן מתחילה הויה פרטה – דרך הברזל – בדמות כבלי ברזל, המחוברים אל ההר ביתדות, ומקלים על ההליכה בספקם נקודת אחיזה, הישענות, משיכה ובמקרה הצורך גם התחברות בחבל קצר וטבעת. הסימון ברור ביותר ואין מקום ללכת לאיבוד (תרתי משמע). לאחר טיפוס לא ארוך מגיעים לפיצול: ימינה לראש ההר (La Schiara 2565) ושמאלה – השביל שלנו. מכאן השביל עולה ויורד, אבל כללית במגמת ירידה, רוב הזמן מאובזר ב"פרטה" שניתן להסתפק בלהחזיק בה ביד עם כפפה טובה, לעיתים ללא כלום ולעיתים מקומות ש"שווה" להתחבר ליתר בטחון. בשום שלב (וזה נכון גם להמשך) אין צורך ב"סנפלינג" או טיפוס המחייב שימוש בטבעות או בחבלים באופן טכני והם משמשים לביטחון ולעזר בלבד. אחרי כחצי שעה מן האוכף השביל מגיע למשטח בטון בגודל 2 על 4 מטר בערך (או אולי קצת פחות) – כאן היה פעם ה Bivacco del Marmol 2260/2280, - קונטיינר מקלט לשעת חירום, אבל הוא פורק או נשלף מהמקום ב 2011. מכאן מתחילה הפרטה ה"אמיתית" המסומנת גם במפה בצלבים שמורידה אתכם עד קרוב לרפיוג 7-Alpini. אחרי קרוב לחצי הדרך (של הפרטה) מתחברת מימין פרטה נוספת היורדת מפסגת ההר. המיוחד בפרטות אלו הוא שהן ארוכות מאוד. רוב רובו של השביל, ושל מתקני הפרטה (כבלי פלדה, יתדות, סולמות וגם פה ושם מעקות ומאחזי יד) מתוחזק מצוין ומהווה שינוי מעניין להליכה רגילה בשביל והזדמנות לצילומים מסמרי שיער לטובת אלו שנשארו בבית. סה"כ לוקח לרדת מהמקום בו היה ה"מקלט" עד לקצה הפרטה כשלוש שעות. אחרי שגומרים עם הפרטה יורדים עוד איזו חצי שעה, בשביל די תלול אך מן הסוג ה"רגיל" לכיוון דרום, חוצים ערוץ נחל ועולים קלות עד לרפיוג 7 אלפיני (רואים אותו כבר שעה קודם לפחות). הרפיוג ממוקם בצומת אסטרטגית בעיקר לחובבי פראטות שיכולים לעלות ממנו לכל מיני כיוונים ולהסתובב להם על ההר, מחוברים או לא, כאוות נפשם. סך הכל זמן הליכה מצטבר של 8-6 שעות מרפיוג פיאן דה פונטנה.

**קטע 11 – מרפיוג 7-Alpini לסיום המסלול בעיר בלונו (5 שעות הליכה)**

מ 7 אלפיני יורד שביל מצויין (501) דרומה לאורך העמק והנחל Val Del Art/Ardo. השביל חוצה את הנהר ימינה ואז שוב שמאלה ואז ממשיך על הגדה השמאלית (מזרחית) בכיוון דרום מזרח, הרחק מן הערוץ עצמו ולאחר קרוב לחמישה ק"מ מהרפיוג מתחבר אליו שביל נוסף (507) מכיוון צפון מזרח.

אפשרות נוספת, למעונינים להאריך את הדרך ולהוסיף כמה תצפיות יפות, היא לצאת מ 7 אלפיני בשביל 505 לכיוון מזרח. השביל עולה, בתחילה במתינות, ועובר אוכף או למעשה כתף מסולעת ואז עולה בזיגזג לכיוון האוכף Forc. Pis Pilon 1733. בזמן העליה ניתן לצפות אחורה לעמק בו מצוי הרפיוג וכן לפסגת הצ'יארה עם הסלע הבולט שעליה (La Gusela del Vescova). במשך העליה ניתן לראות, באוכף, "פאלוס" דומה, אך קטן בהרבה. מהאוכף ניתן לבחור בשביל 511 שיורד דרומה (תצפית יפה לעבר העמק והעיר בלונו, ירידה בשביל טוב אך תלול, בצמחייה ההולכת ומתעבה, מעבר ליד בקתה יפה לא מאוישת החוסה בצל סלע ענק – Medassa 1340) או להמשיך מזרחה לשני אוכפים נוספים (Forc. Caneva & Forc. Tanzon) ורק אז לרדת דרומה בשביל 507. אל ה 507 מתחברים גם אם יורדים ישירות מפיס-פילון ב 511. הירידה עד לנקודת החיבור עם השביל הראשי, 501, היורד בעמק מהרפיוג 7 אלפיני, לא בעייתית אך ארוכה מאוד ותלולה למדי וגובה מחיר מברכיים רגישות...} לאחר החיבור של השבילים חוצים גשר על הנחל ומתחילים לעלות במתינות ואח"כ ללכת פחות או יותר בקו גובה עד סיומו של השביל בכפר Case Bortot 694. החלק האחרון של הדרך בנוי יפה על שביל חמורים עתיק. בסיום השביל סלע ועליו פלטת ברונזה מרשימה ועליה הסימון של השביל – מקום מצוין לסיום רשמי מתועד של השביל. מהרפיוג לסיום בכפר נדרשות כשעתיים עד שעתיים וחצי בדרך הישירה ותוספת של עוד שעה וחצי בסיבוב דרך "פיס-פילן" או שעתיים וחצי דרך "טנזון". מהכפר אין תחבורה מסודרת ולכן יש להזמין מונית מבעוד מועד או ללכת עוד כשעה על הכביש (ירידה לנהר ואז עליה דרך Gioz) עד לעיירה הבאהBolzano (השם זהה אך זו לא העיר הגדולה עם אותו שם הנמצאת כמה עשרות קילומטרים מערבה מכאן) בבולזאנו ניתן להתרשם ממגדל הכנסייה העתיק ואז להמשיך למטה ובפניה הראשית לקחת אוטובוס (קניית כרטיסים בחנות לא רחוקה) לעיר בלונו.

**הערה חשובה לסיום**

ההמלצות הכלולות בסיפור הדרך הנ"ל עשויות להשתנות מעונה לעונה בהתאם לעדכונים שזורמים מהשטח.

מי שאחראים לעדכונים הם אתם המטיילים ולא אף אחד אחר. אי לכך ובהתאם לזאת, אני מבקש מכל מי שחוזרים מהטיול **לרשום בפורום את החוויות וההמלצות שלהם** (אפשר כמובן להעלות אותן גם תוך כדי ההתקדמות).

מאחל לכולם הצלחה במסלול ומזג אוויר ידידותי.

##### לנגי אמנון